Document ID: 32001D0061

Απόφαση της Επιτροπής
της 9ης Ιανουαρίου 2001
σχετικά με τις φινλανδικές ενισχύσεις για τον τομέα των σπόρων για σπορά
[κοινοποιηθείσα υπό τον αριθμό Ε(2000) 4424]
(Τα κείμενα στη φινλανδική και σουηδική γλώσσα είναι τα μόνα αυθεντικά)
(2001/61/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2358/71 του Συμβουλίου, της 26ης Οκτωβρίου 1971, περί κοινής οργανώσεως της αγοράς στον τομέα των σπόρων προς σπορά(1), όπως τροποποιήθηκε τελευταία από τον κανονισμό (ΕΚ) αριθ. 2371/2000(2), και ιδίως το άρθρο 8,
Εκτιμώντας τα ακόλουθα:
(1) Σύμφωνα με το άρθρο 8 του κανονισμού (ΕΟΚ) αριθ. 2358/71 η Φινλανδία δύναται, κατόπιν έγκρισης της Επιτροπής, να χορηγεί ενισχύσεις για ορισμένες ποσότητες σπόρων προς σπορά που παράγονται μόνο στη χώρα αυτή, λόγω των ειδικών κλιματικών συνθηκών.
(2) Για τις ποικιλίες σπόρων για σπορά ποωδών φυτών, η κυβέρνηση της Φινλανδίας, με επιστολή της 6ης Νοεμβρίου 2000, ζήτησε από την Επιτροπή την άδεια χορήγησης των ενισχύσεων που προβλέπονται στο προαναφερθέν άρθρο 8, προκειμένου να διασφαλιστεί στη χώρα της επάρκεια όσον αφορά τα εν λόγω προϊόντα.
(3) Η Φινλανδία ζήτησε να της επιτραπεί η χορήγηση στρεμματικής ενίσχυσης, για ορισμένες εκτάσεις που καλλιεργούνται με τριφύλλι το ιώδες, φλέον το λειμώνιο, φεστούκα τη λειμώνια, δακτυλίδα τη στρογγυλόμορφη και αίρα την πολυετή. Το ανώτατο ποσό της ενίσχυσης κυμαίνεται από 1350 έως 2700 φινλανδικά μάρκα ανά εκτάριο, ανάλογα με το είδος.
(4) Οι προβλεπόμενες ενισχύσεις πληρούν τις προϋποθέσεις που προβλέπονται στο άρθρο 8 δεύτερο εδάφιο του κανονισμού (ΕΟΚ) αριθ. 2358/71. Οι ενισχύσεις αυτές αφορούν ποικιλίες σπόρων για σπορά ποωδών φυτών απαραίτητων για την καλλιέργεια στη Φινλανδία, οι οποίες είναι προσαρμοσμένες στις κλιματικές συνθήκες της χώρας αυτής και δεν πολλαπλασιάζονται στα υπόλοιπα κράτη μέλη. Η έγκριση της Επιτροπής περιορίζεται στις ποικιλίες που περιλαμβάνονται στον κατάλογο των φινλανδικών ποικιλιών οι οποίες, εκτός από περιορισμένες ποσότητες που καλλιεργούνται στις γειτονικές περιοχές, καλλιεργούνται μόνο στη Φινλανδία.
(5) Η έκταση που καλύπτει η αίτηση της Φινλανδίας είναι αναγκαία για την παραγωγή των ποσοτήτων σπόρων για σπορά που αντιστοιχούν στις εσωτερικές ανάγκες της χώρας αυτής και ισούται με αυτή που εγκρίθηκε για το έτος 1999. Το ποσό των ενισχύσεων αυτών αντιστοιχούν επίσης στο ποσό που εγκρίθηκε για το έτος 1999 και δικαιολογείται από το στόχο που επιδιώκει το προβλεπόμενο μέτρο.
(6) Θα πρέπει να προβλεφθεί ότι η Επιτροπή θα ενημερώνεται για τα μέτρα που θα λάβει η Φινλανδία για να συμμορφωθεί με τα όρια που προβλέπονται στην παρούσα απόφαση καθώς και για τα πρακτικά αποτελέσματα του εν λόγω μέτρου, προκειμένου να συνταχθεί η έκθεση που προβλέπεται στο άρθρο 8 τελευταίο εδάφιο του κανονισμού (ΕΟΚ) αριθ. 2358/71,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Φινλανδία μέχρι τις 31 Δεκεμβρίου 2005 να χορηγεί στους παραγωγούς που είναι εγκατεστημένοι στο έδαφός της και οι οποίοι παράγουν σπόρους για σπορά ποωδών φυτών ενισχύσεις εντός του ορίου των εκτάσεων και των ποσών που προβλέπονται στο παράρτημα για τους πιστοποιημένους σπόρους για σπορά των ποικιλιών των ειδών τριφυλλίου του ιώδους (Trifolium pratense L.), φλέοντος του λειμωνίου (Phleum pratense L.), φεστούκας της λειμώνιας (Festuca pratensis huds.), δακτυλίδας της στρογγυλόμορφης (Dactilis glomerata L.) και αίρας της πολυετούς (Lolium perenne L.).
Η έγκριση αφορά αποκλειστικά τις ποικιλίες που είναι καταχωρισμένες στον εθνικό κατάλογο της Φινλανδίας και οι οποίες, εκτός από περιορισμένες ποσότητες που καλλιεργούνται σε γειτονικές περιοχές, παράγονται μόνο στη Φινλανδία.
Άρθρο 2
Η Φινλανδία διασφαλίζει, με ενδεδειγμένο σύστημα ελέγχου, ότι η ενίσχυση χορηγείται μόνο στις ποικιλίες και για τις εκτάσεις και τα ποσά που αναφέρονται στο παράρτημα.
Άρθρο 3
Η Φινλανδία κοινοποιεί ετησίως στην Επιτροπή τον κατάλογο των πιστοποιημένων ποικιλιών και κάθε τροποποίηση του καταλόγου αυτού, καθώς και τις εκτάσεις και τις ποσότητες σπόρων για σπορά ποωδών φυτών για τις οποίες χορηγούνται οι εν λόγω ενισχύσεις.
Άρθρο 4
Η παρούσα απόφαση εφαρμόζεται από την 1η Ιανουαρίου 2000.
Άρθρο 5
Η παρούσα απόφαση απευθύνεται στη Δημοκρατία της Φινλανδίας.
Βρυξέλλες, 9 Ιανουαρίου 2001.

Labels: 19
6
12
18
15